‘OK’ en ‘ew’ van die woorde in nuwe Scrabble-woordeboek | Maroela Media
Skermskoot uit die nuwe Scrabble-woordeboek (Foto: Richard Drew/AP Photo)
Scrabble-spelers sal mooi moet dink voor hulle weer iemand uitdaag: 300 nuwe woorde, insluitend “OK” en “ew” om maar net ŉ paar te noem, is in die nuwe woordeboek opgeteken.
Merriam-Webster het die sesde weergawe van The Official Scrabble Players Dictionary Maandag vrygestel, vier jaar ná die vorige weergawe.
Leksikograaf Peter Sokolowski, redakteur by Merriam-Webster, het gesê twee- en drieletterwoorde hou die speletjie aan die gang, en daarom is “OK” ook opgeteken.
Verskeie ongewone woorde is ook bygevoeg, waaronder “qapik” – ŉ geldeenheid in Azerbaidjan. “Qapik” is nou een van 20 woorde wat met ŉ “q” begin, maar nie ŉ “u” benodig nie.
Nog ŉ woord waarmee jy hoë punte kan verdien, is bizjet (ŉ klein vliegtuig wat vir besigheid gebruik word): dis 120 punte werd as jy dit as ŉ aanvangswoord kan neersit met die -s meervoudsvorm (50 bonuspunte vir al sewe letters en dubbelwoordbonus tydens die aanvang van die speletjie). Daar is ook allerhande kosterminologie soos “arancini” (Italiaanse gevulde rysballetjies) of “macaron” (die klein Franse amandelkoekies).
Buiten “ew” is daar ook “yowza” en “zen”. Nog nuwe woorde sluit aquafaba, beatdown, zomboid, twerk, sheeple, wayback, bokeh, botnet, emoji, facepalm, frowny, hivemind, puggle en nubber in.
Die eerste Scrabble-woordeboek is in 1976 deur Merriam-Webster gepubliseer. Die nuwe woordeboek bevat meer as 100 000 woorde.
Macaron X · 7 maande gelede
Maroela Media; ‘n macaroon is ‘n klein Franse amandelkoekie, nie ‘n macaron nie.
“Macaron” en “macaroon” is wisselvorme (sien gerus hier: https://en.wikipedia.org/wiki/Macaron) en sien gerus die betrokke inskrywing in Merriam-Webster hier: https://www.merriam-webster.com/dictionary/macaron
Annelise · 7 maande gelede
Toe ek klein was het ons ń Afrikaanse Skrabbel gehad. Ek wens só dat daar weer een sal uitkom!